नागालैंड में Covid-19 के 230 नए मामले, कुल मामले 3,000 के पार
नागालैंड में कोविड-19 के 230 नए मामले सामने आने के बाद राज्य में संक्रमण के मामले बढ़कर 3,000 के पार पहुंच गए हैं।
कोहिमा: नागालैंड में कोविड-19 के 230 नए मामले सामने आने के बाद राज्य में संक्रमण के मामले बढ़कर 3,000 के पार पहुंच गए हैं। स्वास्थ्य मंत्री एस. पांगन्यू फोम ने बताया कि राज्य में अब कोविड-19 के कुल 3,011 मामले हैं। मंत्री ने ट्वीट किया, ‘‘828 नमूनों की जांच की गई, जिसमें से 230 संक्रमित पाए गए। इनमें से दीमापुर और कोहिमा में 104-104, मोन में 18 और पेरेन जिले में चार नए मामले सामने आए हैं।’’एकीकृत रोग निगरानी कार्यक्रम के लिए राज्य के नोडल अधिकारी डॉ. नयन किकोन ने कहा कि नए मामलों में सशस्त्र बल के 146 कर्मी, अन्य स्थानों से लौटे 22 लोग और दो अग्रिम मोर्चे पर तैनात कर्मी हैं। उन्होंने कहा, ‘‘एक आकलन के अनुसार राज्य में कोरोना वायरस के 45.57 प्रतिशत मरीज सुरक्षा कर्मी और 36.33 प्रतिशत मरीज अन्य राज्यों से आए लोग हैं।’’किकोन ने बताया कि राज्य में मरीजों के ठीक होने की दर 32.31 प्रतिशत है। नागालैंड में अभी कोरोना वायरस के 2,027 मरीजों का इलाज चल रहा है जबकि 973 लोग ठीक हो चुके हैं। वहीं आठ संक्रमितों की मौत हो गई है। तीन मरीज दूसरे राज्य भी चले गए। राज्य का किफिरे जिला एकमात्र ऐसा जिला है जहां कोरोना वायरस का एक भी मामला नहीं है।